En sag for Nordjyllands Politi om afhentning af et frakendt kørekort endte søndag aften med anholdelse af tre personer og sigtelser for blandt andet en række tyverier.

To betjente fra Nordjyllands Politi var søndag aften sendt til Sindal-området for at hente et kørekort fra en mand i 40’erne, der var blevet frakendt retten til at køre bil. Det fortæller politiet i en pressemeddelelse. Da betjentene nåede til adressen, stod der i indkørslen en større traktor med frontlæsser og hø-vender, der bestemt ikke så ud til at høre til på stedet. Et tjek i politiets it-system og en kontakt til den formodede ejer viste hurtigt, at alle dele var meldt stjålet i nærheden af Løgumkloster i juli. I indkørslen holdt der også en lukket trailer, hvor det var tydeligt, at den var blevet overmalet. En sort reklameskrift tilhørende en trailerudlejning kunne stadig ses under den hvide maling. Også den viste sig at være stjålet, så nu viste det sig at være med et helt andet udgangspunkt, betjentene bankede på døren. Tre personer blev sigtet og anholdt Patruljen traf tre personer, der alle har bopæl på adressen, den førnævnte mand i 40’erne, en 48-årig mand og en 44-årig kvinde. Alle tre personer blev sigtet og anholdt for tyveriet af traktoren, mens den 48-årige mand blev sigtet for brugstyveriet af traileren. To af tre biler, der også var parkeret i indkørslen, viste sig at have stjålne nummerplader… en af bilerne havde faktisk to forskellige numre på pladerne. Det medførte en sigtelse til en 48-årige mand, der også måtte tage imod en sigtelse for besiddelse af narko. Der blev nemlig i en fryser på adressen fundet en dåse med omkring 300 gram amfetamin, fortæller politiet. Købt på et værtshus Den 48 årige forklarede over for betjentene, at traktoren var blevet købt for et par dage siden på et værtshus. Navnet på sælgeren eller hvor han præcist havde hentet traktoren, kunne han desværre ikke huske. Han kunne heller ikke dokumentere købet. Traileren ejede han – men han havde dog ikke fået omregistreret den endnu. Den var angiveligt købt for et år siden af en person, som han ikke kendte. Igen uden hverken kvittering eller dokumenteret overførsel. Mandag blev den 48-årige varetægtsfængslet for besiddelse af narko. Han kærede fængslingen.